Document ID: 32004R2223

ΚΑΝΟΝΙΣΜΌΣ (ΕΚ) αριθ. 2223/2004 ΤΟΥ ΣΥΜΒΟΥΛΊΟΥ
της 22ας Δεκεμβρίου 2004
για την τροποποίηση του κανονισμού (ΕΚ) αριθ. 1257/1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Το άρθρο 47 παράγραφος 2 δεύτερο εδάφιο τρίτη περίπτωση του κανονισμού (ΕΚ) αριθ. 1257/1999 του Συμβουλίου (2), ο οποίος τροποποιήθηκε από τον κανονισμό (ΕΚ) αριθ. 1783/2003 (3), ορίζει ότι η χρηματοδοτική συνεισφορά της Κοινότητας για τα γεωργο-περιβαλλοντικά μέτρα δεν μπορεί να υπερβαίνει το 85 % στις περιοχές που καλύπτονται από το στόχο αριθ. 1 και το 60 % στις άλλες περιοχές.
(2)
Το άρθρο 47α παράγραφος 3 του κανονισμού (ΕΚ) αριθ. 1257/1999, το οποίο προβλέπει ειδικές δημοσιονομικές διατάξεις για τα κράτη μέλη τα οποία προσεχώρησαν την 1η Μαΐου 2004, διευκρινίζει ότι το άρθρο 47 του εν λόγω κανονισμού δεν εφαρμόζεται στη χρηματοδότηση των μέτρων που αναφέρονται στο άρθρο 47α παράγραφος 1, μεταξύ των οποίων συγκαταλέγονται γεωργο-περιβαλλοντικά μέτρα. Για τα μέτρα αυτά, η χρηματοδοτική συνεισφορά της Κοινότητας μπορεί να ανέρχεται στο 80 % στις περιοχές που καλύπτονται από το στόχο αριθ. 1 σύμφωνα με το άρθρο 47β παράγραφος 1.
(3)
Προκειμένου να αποφευχθεί η διαφορετική μεταχείριση μεταξύ των κρατών μελών της Κοινότητας με τη σύνθεσή της στις 30 Απριλίου 2004 και των κρατών μελών τα οποία προσχώρησαν την 1η Μαΐου 2004, όσον αφορά τη χρηματοδότηση των γεωργο-περιβαλλοντικών μέτρων στις περιοχές που καλύπτονται από το στόχο αριθ. 1, το ποσοστό της χρηματοδοτικής συνεισφοράς που εφαρμόζεται για τα τελευταία αυτά κράτη μέλη θα πρέπει να ευθυγραμμισθεί με εκείνο που πρέπει να εφαρμόζεται για τα πρώτα, αρχής γενομένης από την ημερομηνία της προσχώρησης, σύμφωνα με το άρθρο 47 παράγραφος 2 δεύτερο εδάφιο τρίτη περίπτωση του κανονισμού (ΕΚ) αριθ. 1257/1999.
(4)
Το άρθρο 47 παράγραφος 2 δεύτερο εδάφιο πρώτη και δεύτερη περίπτωση, του κανονισμού (ΕΚ) αριθ. 1257/1999 καθορίζει το ποσοστό της κοινοτικής συνεισφοράς στις περιοχές που δεν υπάγονται στο στόχο αριθ. 1 ούτε στο στόχο αριθ. 2. Σύμφωνα με το άρθρο 47α παράγραφος 3 του κανονισμού (ΕΚ) αριθ. 1257/1999, ο οποίος τροποποιήθηκε από την Πράξη Προσχώρησης του 2003, οι διατάξεις αυτές δεν εφαρμόζονταν στα κράτη μέλη που προσεχώρησαν στην Ευρωπαϊκή Ένωση την 1η Μαΐου 2004 εφόσον είχαν μόνον περιοχές οι οποίες υπάγονταν στο στόχο αριθ. 1 και στο στόχο αριθ. 2. Έκτοτε, διευκρινίσθηκε ότι ορισμένα από αυτά τα κράτη μέλη, όπως η Σλοβακία, έχουν επίσης και περιοχές οι οποίες δεν υπάγονται στους εν λόγω στόχους, και στις οποίες είναι δυνατό να εφαρμόζονται μέτρα αγροτικής ανάπτυξης. Υπ’ αυτές τις συνθήκες, είναι αναγκαίο να καταστούν εφαρμόσιμες στα κράτη μέλη τα οποία προσεχώρησαν στην Ευρωπαϊκή Ένωση την 1η Μαΐου 2004 οι διατάξεις του κανονισμού (ΕΚ) αριθ. 1257/1999 για τον καθορισμό του ποσοστού της κοινοτικής συνεισφοράς για τα μέτρα που καλύπτονται από το σχέδιο αγροτικής ανάπτυξης.
(5)
Ο κανονισμός (ΕΚ) αριθ. 1257/1999 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 47α παράγραφος 3 του κανονισμού (ΕΚ) αριθ. 1257/1999, το στοιχείο β) αντικαθίσταται από το ακόλουθο κείμενο:
«β)
το άρθρο 35 παράγραφος 1, το άρθρο 35 παράγραφος 2 δεύτερη περίπτωση, το άρθρο 36 παράγραφος 2 και το άρθρο 47, με εξαίρεση την παράγραφο 2 δεύτερο εδάφιο, του παρόντος κανονισμού.»
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2004.

Labels: 15
19
6